Το **Εθνικό Καυτανζόγλειο Στάδιο** βρίσκεται στο κέντρο της Θεσσαλονίκης και έχει χωρητικότητα 27.700 θεατές.

Δωρεά
-----

Η ανέγερση ξεκίνησε το 1956 με δωρεά του ιδρύματος Λυσίμαχου Καυτανζόγλου. Ο Λυσίμαχος Καυτανζόγλου ήταν διακεκριμένος διπλωμάτης και νομικός παλαιάς οικογένειας της Θεσσαλονίκης. Ο πατέρας του, Λύσανδρος Καυτανζόγλου (1811 – 1885), θεωρείται από τους σημαντικότερους Έλληνες αρχιτέκτονες. Σχεδίασε δεκάδες σημαντικά κτίρια, κυρίως στην πόλη της Αθήνας, με σημαντικότερα το κτίριο του Εθνικού Μετσόβιου Πολυτεχνείου και το Αρσάκειο.

Ο παππούς του, Ιωάννης Γούτας Καυτανζόγλου, ήταν μέλος και χρηματοδότης της Φιλικής Εταιρίας. Η περηφάνια του Λυσίμαχου Καυτανζόγλου για τον παππού του τον ώθησε να αφήσει την περιουσία του για την ανέγερση μνημείου στην πόλη της Θεσσαλονίκης, για να τιμηθεί η μνήμη όσων αγωνίστηκαν και έδωσαν την ζωή τους για την ελευθερία της Ελλάδας, από την Άλωση της Κωνσταντινούπολης έως την Ελληνική επανάσταση του 1821 και τον Μακεδονικό Αγώνα .

Εγκαίνια
--------

Τα εγκαίνια του Καυτανζογλείου Σταδίου έγιναν στις 27 Οκτωβρίου του 1960 από τον τότε πρωθυπουργό Κωνσταντίνο Καραμανλή, παρουσία της βασιλικής οικογένειας και κλιμακίου υπουργών. Ο Κωνσταντίνος Καραμανλής κήρυξε την έναρξη της λειτουργίας του σταδίου και παρακάλεσε τον ολυμπιονίκη διάδοχο Κωνσταντίνο να παραδώσει στους εκπροσώπους της αθλητικής νεολαίας της Βορείου Ελλάδας την ελληνική σημαία. Τα εγκαίνια του Καυτανζογλείου Σταδίου Θεσσαλονίκης ήταν εντυπωσιακά, με επιδείξεις γυμναστικής από τους σπουδαστές της Παιδαγωγικής Ακαδημίας, τους αθλητές της εθνικής ομάδας στίβου και τους αθλητές των σωματείων της Θεσσαλονίκης, ενώ διεξήχθη και ποδοσφαιρικός αγώνας επίδειξης διάρκειας 15 λεπτών, ανάμεσα στην Εθνική Ελλάδας και τη Μικτή Θεσσαλονίκης.

Διοργανώσεις
------------

Τα χρόνια που ακολούθησαν, το Καυτανζόγλειο φιλοξένησε πολλές σπουδαίες διεθνείς οργανώσεις, κυρίως στίβου.

Ο πρώτος επίσημος ποδοσφαιρικός αγώνας διεξήχθη στις 6 Νοεμβρίου του 1960, στα πλαίσια της 8ης αγωνιστικής του πρωταθλήματος 1960-61, Θερμαϊκός - Ηρακλής 1–2 (τυπικά γηπεδούχος ήταν ο πρώτος), ενώ το πρώτο τέρμα σημείωσε ο ποδοσφαιριστής του Θερμαϊκού Ξυλάς στο 2ο λεπτό της αναμέτρησης.

Μέχρι το 1982 ήταν το μεγαλύτερο σε χωρητικότητα στάδιο της Ελλάδας, δεδομένου ότι η χωρητικότητά του ξεπερνούσε τις 45.000 θέσεις. Το 2000 έγινε μια μικρή ανακαίνιση με τοποθέτηση πλαστικών καθισμάτων και έτσι η χωρητικότητα του μειώθηκε στις 28.200 θέσεις. Από το 2002 μέχρι το 2004 το στάδιο ήταν κλειστό λόγω εργασιών ανακαίνισης και εκσυγχρονισμού, ώστε να μπορεί να χρησιμοποιηθεί για ποδοσφαιρικούς αγώνες στο πλαίσιο των Ολυμπιακών Αγώνων του 2004. Έτσι αποτέλεσε, μαζί με το Παγκρήτιο, το Παμπελοποννησιακό και το Πανθεσσαλικό, μία από τις αθλητικές εγκαταστάσεις που χρησιμοποιήθηκαν εκτός Αττικής.

Ηρακλής
-------

Η ποδοσφαιρική ομάδα του Ηρακλή το χρησιμοποιεί ως έδρα από το 1960, ενώ κατά καιρούς έχει χρησιμοποιηθεί ως έδρα και από τις υπόλοιπες ομάδες της Θεσσαλονίκης. Τα τελευταία χρόνια διοργανώνεται στο Καυτανζόγλειο το ετήσιο Ολυμπιακό Μίτινγκ Στίβου. Βρίσκεται αρκετά κοντά στο κέντρο της πόλης, ανάμεσα στο Αριστοτέλειο Πανεπιστήμιο και την Τριανδρία, ενώ είναι αρκετά εύκολη η πρόσβαση σ' αυτό.

Το ρεκόρ εισιτηρίων στο Καυτανζόγλειο Στάδιο είναι 47.458, και είχαν διατεθεί σε αγώνα για την προκριματική φάση του Παγκοσμίου Κυπέλλου 1970, Ελλάδα - Ελβετία 4–1, στις 15 Οκτωβρίου 1969. Επρόκειτο για τον πρώτο εντός Ελλάδας ποδοσφαιρικό αγώνα που μεταδόθηκε σε ζωντανή μετάδοση από την δημόσια τηλεόραση.

Διεθνείς και εθνικές διοργανώσεις
---------------------------------

Το Καυτανζόγλειο είχε επιλεγεί από την UEFA το 1973 ώστε να φιλοξενήσει τον τελικό του Κυπέλλου Κυπελλούχων της χρονιάς εκείνης, όπου η Μίλαν νίκησε με σκορ 1–0 την Λιντς. Επίσης διεξήχθησαν δύο τελικοί Κυπέλλου Ελλάδας (Άρης - ΠΑΟΚ 1–0 το 1970 και Ολυμπιακός - Άρης 2–0 το 2008), ενώ διεξήχθησαν αγώνες για το ποδοσφαιρικό τουρνουά των Μεσογειακών Αγώνων του 1991 και των Ολυμπιακών Αγώνων του 2004, ανάμεσά τους ο μικρός τελικός για το χάλκινο μετάλλιο (Ιταλία - Ιράκ 1–0).

Συγκοινωνίες
------------

* ΟΑΣΘ: Στάση Καυτανζόγλειο Γραμμές 17, 37
* Σταθμός Μετρό Πανεπιστήμιο: 2023

Παραπομπές
----------

1. ↑  «Καυτανζόγλειο Στάδιο - Θεσσαλονίκη». *www.kaftanzoglio.gr*. Αρχειοθετήθηκε από το πρωτότυπο στις 13 Μαρτίου 2016. Ανακτήθηκε στις 15 Μαΐου 2016.
2. ↑  «Καυτανζόγλειο Στάδιο - Θεσσαλονίκη». *www.kaftanzoglio.gr*. Αρχειοθετήθηκε από το πρωτότυπο στις 10 Μαρτίου 2016. Ανακτήθηκε στις 17 Απριλίου 2016.
3. ↑  *Εγκαίνια αθλητικών χώρων στη Βόρεια Ελλάδα*, Ιστορικό Λεύκωμα 1960, Καθημερινή (1997)

Εξωτερικοί σύνδεσμοι
--------------------

* Επίσημος ιστότοπος
* Πληροφορίες και φωτογραφίες

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
 Γυμναστικός Σύλλογος Ηρακλής |
| --- |
|  |
| Ομαδικά τμήματα ανδρών | 
* Ποδόσφαιρο
* Μπάσκετ
* Βόλεϊ
* Χάντμπολ
* Πόλο
* Χόκεϊ επί πάγου
* Ράγκμπι
* Ρόλερ χόκεϊ
* Μπολ χόκεϊ
* Κρίκετ
 |
|  |
| Ομαδικά τμήματα γυναικών | 
* Ποδόσφαιρο
* Μπάσκετ
* Βόλεϊ
* Χάντμπολ
* Πόλο
 |
|  |
| Ατομικά τμήματα | 
* Κολύμβηση
* Συγχρονισμένη κολύμβηση
* Στίβος
* Ποδηλασία
* Ξιφασκία
 |
|  |
| Βαρέα ατομικά τμήματα | 
* Άρση βαρών
* Πάλη
* Πυγμαχία
* Τζούντο
 |
|  |
| Πρόεδροι τμημάτων | 
* Σπύρος Παπαθανασάκης
* Σάκης Αποστολίδης
* Γιάννης Μεσθανεύς
 |
|  |
| Έδρες τμημάτων | 
* Καυτανζόγλειο στάδιο
* Ιβανώφειο Κλειστό Γυμναστήριο
* Κλειστό Μίκρας
* Εθνικό Κολυμβητήριο Θεσ/νίκης
 |
|  |
| Αθλητές | 
* Ποδοσφαιριστές
* Καλαθοσφαιριστές
* Πετοσφαιριστές
* Υδατοσφαιριστές
* Κολυμβητές
* Στίβου
 |
|  |
| Προπονητές | 
* Ποδοσφαίρου
* Μπάσκετ
 |
|  |
| Πρόσωπα | 
* Αλβέρτος Ναμίας
* Αλλέγκρα Γκατένιο
* Γεώργιος Ιβάνοφ
* Δημήτρης Γκέσιος
* Δανιήλ Παπαδόπουλος
* Μπάμπης Ξανθόπουλος
* Βασίλης Χατζηπαναγής
* Σάββας Κωφίδης
* Λευτέρης Κακιούσης
* Αντρέι Κράβαρικ
 |
|  |
| Γεγονότα | 
Βαλκανικό κύπελλο συλλόγων 1984-85 |
|  |
| Διάφορα | 
* Όμιλος Φιλομούσων
* Ηρακλής (μυθολογία)
* Ηρακλής του Λύσιππου
* Δήμος Θεσσαλονίκης
 |
|  |
| Υποστηρικτές | 
* Αυτόνομη Θύρα 10
 |

 |